**REPUBLIKA HRVATSKA**

**ISTARSKA ŽUPANIJA**

**OPĆINA MEDULIN**

**Javna ustanova Kamenjak**

**U Premanturi, 28.10.2016.**

**SKRAĆENI ZAPISNIK**

**SA 222. SJEDNICE UPRAVNOG VIJEĆA JU KAMENJAK**

Održane dana 28. listopada 2016. godine u 17:00 sati.

Prisutni: Vlasta Iveša Mihovilović, Matija Medica, Goran Peruško, Tea Gobo, Ljubomir Mezulić

Odsutni:

Ostali: ravnateljica Maja Šarić, zapisničarka Greta Pavić, stručna voditeljica Martina Hervat, čuvar prirode Marijo Josipović

D N E V N I R E D

1. Usvajanje zapisnika 221. sjednice UV
2. Izvješće o radu Odjela zaštite, održavanja i promicanja zaštićenih vrijednosti
3. Donošenje Pravilnika o radu
4. Donošenje Pravilnika o arhivskom i registraturnom gradivu
5. Potvrda računa za nabavljenu robu i izvršene usluge
6. Nabava terenskog vozila
7. Zapošljavanje stalnog sezonca
8. Prezentacija ponuda za nabavu traktora s malčerom
9. Razno

Predsjednica Upravnog vijeća JU Kamenjak otvara sjednicu i predlaže dnevni red, uz izmjenu – točka 8. postaje točka 3. radi zamolbe izlagatelja.

Dnevni red se jednoglasno usvaja, s prihvaćenom izmjenom redoslijeda točaka dnevnog reda:

D N E V N I R E D

1. Usvajanje zapisnika 221. sjednice UV
2. Izvješće o radu Odjela zaštite, održavanja i promicanja zaštićenih vrijednosti
3. Prezentacija ponuda za nabavu traktora s malčerom
4. Donošenje Pravilnika o radu
5. Donošenje Pravilnika o arhivskom i registraturnom gradivu
6. Potvrda računa za nabavljenu robu i izvršene usluge
7. Nabava terenskog vozila
8. Zapošljavanje stalnog sezonca
9. Razno

Za: 3 Protiv: 0

**AD.1.Usvajanje zapisnika 221. sjednice UV**

Usvaja se zapisnik 221. sjednice UV.

Za: 3 Protiv: 0

Sjednici se pridružuju članovi Upravnog vijeća Ljubomir Mezulić i Matija Medica.

**AD.2. Izvješće o radu Odjela zaštite, održavanja i promicanja zaštićenih vrijednosti**

Predsjednica UV daje riječ stručnoj voditeljici Martini Hervat koja izlaže rad stručne službe.

U prethodnom razdoblju radilo se na koordiniranju redovite i mozaične ispaše ovcama na ciljanim travnjacima. U dogovoru sa lokalnim OPG-om, stručna služba je u sezoni na mjesečnoj bazi izrađivala plan napasivanja po travnjacima kako bi se pustila određena područja da se oporave. Prijašnjim istraživanjima Agronomskog fakulteta je utvrđeno da bi bio potreban umjereni intenzitet ovčje ispaše od 1 do 2 grla/ha, no monitoringom flore Istarskog botaničkog društva se vidjelo da se pašnjaci nedovoljno rotiraju, tj. da pastiri učestalije dovode ovce na pojedine lokacije, a broj grla ovaca je na maksimumu. Stoga se i obilazio teren s pastirima i potrebno je i dalje održavati dobru suradnju kako bi se očuvala staništa.

U 2016. je ugovoren velik broj specifičnih istraživanja kako bi prikupili što više biološko – ekoloških podataka kao podlogu za plan upravljanja. Pojedine segmente smo odrađivali u suradnji sa kolegama iz drugih institucija, a sa svima smo bili u koordinaciji (ugovaranja, dozvola, pružanja podataka, prijedlog pogodnih područja istraživanja, kontrola rada na terenu itd).

U sklopu aktivnosti vezanih uz edukaciju i interpretaciju, održana su 62 edukativna programa od siječnja 2016. do danas. Od ukupnog broja edukativnih programa valja raščlaniti edukativne programe koji su se besplatno održavali za djecu iz lokalne zajednice i vrtiće iz Općine Medulin od onih edukacija koje su se održavale za grupe posjetitelja vrtićkih, školskih, srednjoškolskih, fakultetskih i ostalih grupa koje nisu iz općine Medulin te kojima su se radionice naplaćivale (komercijalne grupe).

|  |
| --- |
| Rekapitulacija održanih edukacija (siječanj – rujan 2016.) NEKOMERCIJALNE RADIONICE  |
| Naziv  | Ukupni broj sudionika  | Broj radionica  |
| Dječji vrtići  | 141  | 1x mjesečno za svaku grupu (5 radionica mjesečno)  |
| Mladi čuvari prirode  | 33  | 14  |
| KOMERCIJALNE RADIONICE  |
| Naziv  | Broj sudionika  | Broj radionica  |
| Vrtići  | 13  | 1  |
| Osnovna škola  | 868  | 13  |
| Srednja škola  | 541  | 20  |
| Ostalo  | 55  | 4  |

- Izrada **Odluke o mjerama zaštite** – odvjetnik je uobličio sadržaj, tematika je izuzetno složena zbog ispreplitanja mnoštva zakona, predlaže se dorada

- Izrada **Studije prihvatnog kapaciteta značajnog krajobraza Donji Kamenjak i medulinski arhipelag** – opsežan rad se privodi kraju, studija je trodijelna, predviđeno je izlaganje rezultata javnosti sredinom listopada. Koordinator i voditelj studije je dr.sc. Hrvoje Carić.

- **Izrada plana upravljanja** – odrađena su uvodna poglavlja i zajedno sa studijom prihvatnog kapaciteta javnosti će biti izložen plan održavanja radionica s dionicima u cilju uključivanja javnosti u donošenju strateškog dokumenta upravljanja. Konzultanti su tvrtke Temi s.r.l., Agristudio te Prehnit d.o.o.

Nakon izlaganja stručne voditeljice predsjednica UV otvara raspravu. Gđa. Gobo pita koliko je stavki iz godišnjeg programa realizirano, te koliko je aktivnosti odradila stručna služba samostalno, a koliko vanjski suradnici. Stručna voditeljica objašnjava da su istraživanja obavili vanjski suradnici koji su za takva istraživanja specijalizirani.

Predsjednica UV smatra da bi trebalo staviti više informacija na web stranicu ustanove, poput izvješća o očuvanju prirode, predvidjeti poglavlje „zaštićene i rijetke biljne i životinjske vrste“, provedena istraživanja.

Vijeće postavlja pitanje u kojoj je fazi projekt uspostave centra za posjetitelje sufinanciran od strane Ministarstva turizma. Stručna voditeljica odgovara da se još čeka idejni projekt naručen od tvrtke Cimaš arhitektura.

Predsjednica UV traži da se redovito nadopunjava kalendar obveza kako bi se iste pravodobno izvršavale. Odgovorni su svi djelatnici, svatko za svoj djelokrug rada.

Potrebno je dostaviti prijedlog aktivnosti godišnjeg programa za 2017. godinu Upravnom vijeću na uvid da se unaprijed dogovorimo u koje ćemo programe prioritetno ići, te je nužno aktivno raditi na kandidiranju projekata, za početak kao projektni partneri kako bi svi djelatnici dobili nužna praktična znanja prvo za pisanje, a kasnije i za provedbu projekata.

Predsjednica općenito smatra da Odjel treba imati što veći broj vlastitih aktivnosti naravno u okvirima kvalifikacija i znanja djelatnika te smanjiti broj usluga vanjskih suradnika.

Daje prijedlog da se razmotri mogućnost postavljanja interaktivnih edukativnih solarnih ploča na edukativnim stazama Donjeg Kamenjaka, i osvrt na vrlo uspješnu izložbu o rakima za koju nije bilo jasno predstavljeno da je riječ o privremenoj izložbi.

Uz navedene upute i preporuke, usvaja se Izvješće o radu Odjela zaštite, održavanja i promicanja zaštićenih vrijednosti.

Za: 5 Protiv: 0

**AD.3. Prezentacija ponuda za nabavu traktora s malčerom**

Predsjednica UV daje riječ čuvaru prirode Mariju Josipoviću koji upoznaje vijeće sa saznanjima koja je dobio prilikom posjeta Nacionalnom parku Brijuni, gdje je imao priliku vidjeti i isprobati razne vrste traktora te čuti iskustvo njihovih čuvara prirode:

„Odlaskom u Nacionalni park Brijuni u njihovu tehničku službu dobili smo bolji uvid u odabir traktora koji bi odgovarao našim potrebama. Djelatnici NP Brijuni koriste nekoliko traktora raznih namjena te raznih priključaka koji im olakšavaju obavljanje raznih poslova. Jedan od traktora koji bi odgovarao našim potrebama, a imao sam ga prilike isprobati na terenu je traktor marke Hurliman jačine 80 KS. Taj traktor ima ugrađen prednji utovarivač koji im služi prilikom istovara i utovara te prijenosa raznog materijala. Za taj isti traktor posjeduju i priključak - vitlo koje im služi za obaranje stabala i vjetroizvalina te izvlačenje trupaca iz šume. Za održavanje puteva i košnju trave koriste malčer širine 190 cm koji je montiran na konstrukciju kojom se može kositi horizontalno i vertikalno, što je pogodno za održavanje cesta i prosjeka. U razgovoru s voditeljem tehničke službe doznajem da im je traktor od velike pomoći te da se ta investicija veoma brzo isplatila. Vezano za obavljanje naših poslova i uvjete rada koji su puno teži i zahtjevniji, preporučili su nam da se za početak uzme traktor s kabinom jačine 100 KS koji bi imao predviđene nosače i instalaciju za prednji utovarivač koji bi se naknadno mogao montirati. Za održavanje prohodnosti cesta i prosjeka potreban je identičan malčer koji koriste i djelatnici NP Brijuni. Za prijevoz tereta potrebna nam je i prikolica. Svi ostali priključci mogu se sukladno potrebama i mogućnostima naknadno kupiti.“

Predsjednica UV otvara raspravu.

Prijedlog vijeća je da se prikupe dodatne ponude za traktor, prikolicu i malčer.

**AD.4. Donošenje Pravilnika o radu**

Gđa Iveša Mihovilović ima primjedbe na dostavljeni tekst Pravilnika o radu, te se obvezuje iste dostaviti mailom, nakon čega ravnateljica treba u suradnji s odvjetničkim uredom izraditi cjelovit i konačan tekst Pravilnika.

**AD.5. Donošenje Pravilnika o arhivskom i registraturnom gradivu**

Predsjednica UV daje riječ poslovnoj tajnici Greti Pavić koja upoznaje vijeće s rješenjem Državne arhive koja je izdala Rješenje o suglasnosti na Pravilnik o zaštiti i obradi arhivskog i registraturnog gradiva Javne ustanove Kamenjak i odobrenje Posebnog popisa gradiva s rokovima čuvanja Javne ustanove Kamenjak.

Predsjednica UV predlaže da se Pravilnik usvoji.

Vijeće jednoglasno prihvaća prijedlog.

Za: 5 Protiv: 0

**AD.6. Potvrda računa za nabavljenu robu i izvršene usluge**

Daje se suglasnost za plaćanje računa za nabavljenu robu i izvršene usluge, prema dostavljenom popisu:

|  |  |  |  |
| --- | --- | --- | --- |
| R.br. | Naziv / dobavljač | Broj računa | Iznos računa |
| 1. | HRVATSKO MIKOLOŠKO DRUŠTVO | 3/2016 | 11.720,40 |
| 2. | OBRT DARKO | 22/9/1 | 31.250,00 |
| 3. | ILIRIC - DSW d.o.o. | 1244/1/1 | 31.562,50 |
| 4. | CRNI VJETAR D.O.O. | 09016-1-1 | 43.906,25 |
| 5. | MED EKO SERVIS D.O.O. | 229/PP1/1 | 24.178,00 |

Daje se suglasnost za plaćanje navedenih računa.

Za: 5 Protiv: 0

**AD.7. Nabava terenskog vozila**

Predsjednica predlaže da se ovlasti ravnateljica za pokretanje postupka i odabir novog terenskog vozila u skladu s potrebama rada ustanove.

Napominje da se za sljedeću sjednicu UV pripremi projekcija likvidnosti za prvu polovicu 2017.

Vijeće jednoglasno prihvaća prijedlog.

Za: 5 Protiv: 0

**AD.8. Zapošljavanje stalnog sezonca**

Ravnateljica obrazlaže što bi za ustanovu značilo zapošljavanje stalnog sezonca. „Stalni sezonac“ znači – sufinanciranje doprinosa za produženo mirovinsko osiguranje stalnim sezonskim radnicima (u najdužem trajanju do 6 mjeseci)
Ovom mjerom poslodavcu iz djelatnosti turizma i ugostiteljstva sufinancira se trošak doprinosa za produženo mirovinsko osiguranje stalnim sezonskim radnicima u vremenu kada ne obavljaju poslove kod poslodavca odnosno „izvan sezone“, a to je i garancija da će ustanova imati tog radnika i iduću sezonu.

Vijeće jednoglasno prihvaća prijedlog o zapošljavanju tri djelatnika kao stalne sezonce: Marino Silić, Rifadija Beriša, Vanja Kolarić.

Za: 5 Protiv: 0

Predsjednica UV napušta sjednicu.

**AD.9. Razno**

Zamjenica predsjednice UV gđa. Iveša Mihovilović otvara raspravu vezano za dvije ponude koje su pristigle nakon sazivanja sjednice.

Ugovor u dugoročnoj poslovno tehničkoj suradnji s Lovačkim društvom „Istra“:

Vijeće je mišljenja da bi lovačko društvo moglo provesti aktivnosti koje bi bile od velike važnosti za zaštitu prirode i životinja. Aktivnosti bi se sastojale od:

* održavanja postojećih pojilišta i hranilišta za divljač,
* vršenje prihrane i prehrane divljači,
* čišćenje obraslih poljskih puteva i prosjeka,
* čišćenje vatrogasnih puteva i prosjeka,
* akcije čišćenja,
* košnja pašnjaka.

Zamjenica predsjednice UV predlaže da se potpiše ugovor s Lovačkim društvom „Istra“.

Vijeće jednoglasno prihvaća prijedlog.

Za: 4 Protiv: 0

Zamjenica predsjednice UV daje riječ ravnateljici koja upoznaje vijeće s potrebom za nabavkom držača za kontejnere. Razlog potrebe za nabavkom držača je što na području Donjeg Kamenjaka u zimskom periodu puše jaka bura te raznosi kontejnere po području.

Gđa. Iveša Mihovilović predlaže da se nabave držači za kontejnere sukladno ponudi MED EKO servisa.

Vijeće jednoglasno prihvaća prijedlog.

Za: 4 Protiv: 0

Zamjenica predsjednice Upravnog vijeća zatvara sjednicu.

Sjednica je završena u 19:30

Zapisničarka Predsjednica Upravnog

Greta Pavić vijeća JU Kamenjak

 Tea Gobo

 SAŽETAK DONESENIH ODLUKA I NALOŽENIH RADNJI, S ROKOVIMA IZVRŠENJA:

* Izvješće o radu Odjela zaštite, održavanja i promicanja zaštićenih vrijednosti – usvojeno
* Pravilnik o arhivskom i registraturnom gradivu – usvojeno
* Potvrda računa za nabavljenu robu i izvršene usluge prema popisu u prilogu – usvojeno
* Ovlaštenje ravnateljici za postupak nabave terenskog vozila – usvojeno
* Zapošljavanje stalnih sezonaca Marino Silić, Rifadija Beriša, Vanja Kolarić - usvojeno
* Ugovor o poslovno tehničkoj suradnji s Lovačkim društvom ISTRA – usvojeno
* Potvrda ponude za nabavku držača za kontejnere - usvojeno